*PRIJEDLOG*



VLADA REPUBLIKE HRVATSKE

Zagreb, 3. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Međuresorne radne skupine za promicanje odgovornog poslovnog ponašanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 24. stavka 1. i 3. i članka 31. stavka 2. Zakona o Vladi Republike Hrvatske („Narodne novine“, broj 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2024. donijela

**ODLUKU**

**o osnivanju Međuresorne radne skupine za promicanje odgovornog poslovnog ponašanja**

**I.**

Osniva se Međuresorna radna skupina za promicanje odgovornog poslovnog ponašanja radi provedbe aktivnosti s ciljem usklađivanja zakonodavnog okvira, mjera i dobrih praksi s pravnim instrumentima i preporukama za odgovorno poslovno ponašanje Organizacije za gospodarsku suradnju i razvoj (u daljnjem tekstu: Međuresorna radna skupina).

**II.**

Međuresorna radna skupina razmatra, priprema te utvrđuje prijedloge aktivnosti u cilju provedbe pravnih instrumenata i preporuka Organizacije za gospodarsku suradnju i razvoj (u daljnjem tekstu: OECD) za odgovorno poslovno ponašanje, a osobito:

* Izradu dokumenta o sveobuhvatnom višegodišnjem planu aktivnosti i mjera za promicanje i usklađivanje nacionalnog okvira za odgovorno poslovno ponašanje s pravnim instrumentima, načelima, preporukama i praksama OECD-a.
* Kontinuiranu koordinaciju tijela državne uprave i drugih dionika s ciljem pravovremenog i učinkovitog, razvoja, usuglašavanja i integriranja inicijativa i mjera koje promiču odgovorno poslovno ponašanje u javne politike, prijedloge normativnih akata i druge dokumente.
* Razvijanje odnosa i dodatnu komunikaciju s nadležnim institucijama, poslovnim sektorom i drugim dionicima u cilju osiguravanja preduvjeta za razvoj funkcionalnog nacionalnog okvira i poticajnog okruženja za odgovorno poslovno ponašanje, provedbu utvrđenih ciljeva i prioriteta te učinkovitu provedbu preporuka OECD-a i prijenos zakonodavstva Europske unije vezanog uz društveno odgovorno poslovanje.
* Kontinuiranu suradnju s Nacionalnom kontaktnom točkom za odgovorno poslovno ponašanje i promicanje njezine uloge kao mehanizma za razvoj usklađenosti politika odgovornog poslovnog ponašanja, primjenu pravnih instrumenata i praksi OECD-a kroz rješavanje konkretnih slučajeva i pružanje stručnog doprinosa razvoju regulatornog okvira za odgovorno poslovno ponašanje.
* Sustavni rad na podizanju svijesti unutar državne uprave, drugih dionika i javnosti o odgovornom poslovnom ponašanju.
* Jačanje aktivnosti edukacije i izgradnje kapaciteta u sustavu javne uprave i drugih dionika o odgovornom poslovnom ponašanju.
* Razmjenu informacija o aktivnostima unutar OECD-a o pitanjima iz područja odgovornog poslovnog ponašanja.
* Praćenje uspješnosti u provedbi dokumenta iz podstavka 2. ove točke i vrednovanje postignutih ishoda i učinaka.

**III.**

Međuresornu radnu skupinu čine:

* Predstavnik Ministarstva vanjskih i europskih poslova na razini državnog tajnika – predsjednik
* Predstavnik Ministarstva gospodarstva na razini državnog tajnika – zamjenik predsjednika i član
* Predstavnik Ureda predsjednika Vlade Republike Hrvatske - član
* Predstavnik Ministarstva pravosuđa, uprave i digitalne transformacije na razini državnog tajnika - član
* Predstavnik Ministarstva financija na razini državnog tajnika – član
* Predstavnik Ministarstva zaštite okoliša i zelene tranzicije na razini državnog tajnika - član
* Predstavnik Ministarstva turizma i sporta na razini državnog tajnika - član
* Predstavnik Ministarstva rada, mirovinskoga sustava, obitelji i socijalne politike na razini državnog tajnika - član
* Predstavnik Ministarstva poljoprivrede, šumarstva i ribarstva na razini državnog tajnika - član
* Predstavnik Ministarstva regionalnoga razvoja i fondova Europske unije na razini državnog tajnika – član
* Predstavnik Ministarstva mora, prometa i infrastrukture na razini državnog tajnika - član
* Predstavnik Ureda za ljudska prava i prava nacionalnih manjina na razini zamjenika ravnatelja - član
* Predstavnik Pučke pravobraniteljice na razini zamjenika – član
* Predstavnik Agencije za zaštitu tržišnog natjecanja, Vijeća za zaštitu tržišnog natjecanja - član
* Predstavnik Hrvatske banke za obnovu i razvitak na razini člana Uprave - član
* Predstavnik Hrvatske agencije za malo gospodarstvo, inovacije i investicije na razini člana Uprave – član
* Predstavnik Hrvatske agencije za nadzor financijskih usluga na razini člana Upravnog vijeća – član
* Predstavnik Nacionalne kontaktne točke za odgovorno poslovno ponašanje – član.

Čelnici tijela iz stavka 1. ove točke imenovat će svoje predstavnike u roku od 15 dana od dana stupanja na snagu ove Odluke.

**IV.**

Međuresorna radna skupina zasjeda prema potrebi.

Sastanke Međuresorne radne skupine saziva i vodi predsjednik.

U slučaju spriječenosti predsjednika ili prema dogovoru, sastanke Međuresorne radne skupine saziva i vodi zamjenik predsjednika.

Članovi Međuresorne radne skupine mogu za sudjelovanje na sastancima Međuresorne radne skupine odrediti svoje zamjenike.

Predsjednik Međuresorne radne skupine može sazivati sastanke dijela članstva radi rasprave o stručnim pitanjima iz nadležnosti pojedinih tijela iz točke III. ove Odluke.

Na temelju prijedloga predsjednika Međuresorne radne skupine, na sastanke mogu biti pozvani stručnjaci iz tijela državne uprave, organizacija i institucija, vanjski stručnjaci, uključujući iz OECD-a i drugih država, ovisno o potrebi i temi sastanka.

Ministarstvo vanjskih i europskih poslova koordinira radom te obavlja stručne, tehničke i administrativne poslove za rad Međuresorne radne skupine.

**V.**

Zadužuje se Ministarstvo vanjskih i europskih poslova da o donošenju ove Odluke obavijesti tijela iz točke III. stavka 1.

**VI.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_

**PREDSJEDNIK**

**mr. sc. Andrej Plenković**

OBRAZLOŽENJE

Ministarstvo vanjskih i europskih poslova, kao nositelj aktivnosti i koordinator pristupanja Republike Hrvatske Organizaciji za gospodarsku suradnju i razvoj (dalje u tekstu: OECD) upućuje Vladi Republike Hrvatske na donošenje prijedlog Odluke o osnivanju Međuresorne radne skupine za promicanje odgovornog poslovnog ponašanja, na temelju članka 24. stavka 1. i 3. i članka 31. stavka 2. Zakona o Vladi Republike Hrvatske („Narodne novine“, broj 150/11., 119/14., 93/16., 116/18., 80/22. i 78/24.).

Republika Hrvatska postala je pridružena članica Odbora za ulaganja OECD-a i pristupila je pripadajućim pravnim instrumentima iz nadležnosti tog Odbora, Odlukom Vlade Republike Hrvatske KLASA: 022-03/19-04/420; URBROJ: 50301-23/22-19-3 od 17. listopada 2019. godine te je na Ministarskom sastanku OECD-a u veljači 2023. godine prihvatila Preporuku Vijeća OECD-a o ulozi vlade u promicanju odgovornog poslovnog ponašanja, od 12. prosinca 2022. godine (dalje u tekstu: Preporuka Vijeća OECD-a). Preporukom Vijeća OECD-a utvrđuje se skup od 21 načela i preporuka vladama, javnim tijelima i relevantnim nacionalnim dionicima, u cilju razvoja i provedbe javnih politika i regulatornog okvira kojima se omogućuje i promiče odgovorno poslovno ponašanje sukladno pravnim instrumentima i standardima OECD-a te se osigurava njihova interna, međuresorna koherentnost. Nadalje, Republika Hrvatska je u sklopu pristupne evaluacije OECD-a, 15. travnja 2024. godine zaprimila pismo s preporukama Radne skupine za odgovorno poslovno ponašanje, koja djeluje pod Odborom za investicije OECD-a, koje je potrebno ispuniti u sklopu uvjeta pristupnog procesa tog Odbora. Uspostava trajnog koordinacijskog mehanizma sastavljenog od ključnih nositelja javnih politika i mjera vezanih uz odgovorno poslovno ponašanje, kao i izrada o sveobuhvatnog višegodišnjeg plana aktivnosti i mjera za promicanje odgovornog poslovnog ponašanja i usklađivanje nacionalnog regulatornog okvira s pravnim instrumentima, načelima, preporukama i praksama OECD-a, jedne su od kratkoročnih preporuka Republici Hrvatskoj. Ispunjavanje navedenih preporuka ocjenjivat će se na sastanku Radne skupine za odgovorno poslovno ponašanje u studenome 2024. godine, nastavno na koje se očekuje konačna procjena spremnosti i sposobnosti Republike Hrvatske za primjenu pravnh instrumenata iz područja odgovornog poslovnog ponašanja, kao i ocjena povezanih politika i praksi od strane Odbora za investicije OECD-a.

Sijedom navedenog, u cilju ispunjavanja navedenih uvjeta u sklopu pristupnog procesa Republike Hrvatske OECD-u, imajući u vidu kako je stalna koordinacija tijela državne uprave i drugih javnih tijela, kao i potreba redovne rasprave o pojedinim pitanjima iz područja odgovornog poslovnog ponašanja prema pravilima OECD-a, nužna za uspješno ispunjavanje uvjeta pristupnog procesa Republike Hrvatske OECD-u, predlaže se donošenje Odluke o osnivanju Međuresorne radne skupine za promicanje odgovornog poslovnog ponašanja.

U točki II. prijedloga Odluke propisane su zadaće Međuresorne radne skupine.

U točki III. prijedloga Odluke propisani su sastav Međuresorne radne skupine, način i rok za imenovanje predstavnika uključenih tijela.

U točki IV. prijedloga Odluke propisani su način rada Međuresorne radne skupine i nadležnost Ministarstva vanjskih i europskih poslova za koordinaciju te stručne, tehničke i administrativne poslove za rad Međuresorne radne skupine.

Točka V. propisuje obvezu Ministarstva vanjskih i europskih poslova da o ovoj Odluci obavijesti tijela iz točke III. stavka 1. Odluke.

Točka IV. propisuje stupanje Odluke na snagu.